﻿ Nhar il- 25 ta' April , 1998 , waqt konferenza dwar it- teatru politiku f' Malta quddiem pubbliku li daħal sew fid- diskussjoni iżda seta' kien aktar numeruż , l- Università ta' Malta ppreżentat il- ktieb li għadha kemm ħarġet dwar Il- Kitba Teatrali f' Malta : Hemm Xi Kriżi ? editjat minn Marco Galea , Vicki Ann Cremona u Immanuel Mifsud . Dan il- ktieb jiġbor fih l- atti tal- konferenza bl- istess isem li kienet saret fl- 1 ta' Marzu , 1997 . Fid- daħla tiegħu , Immanuel Mifsud jgħid li skond uħud , it- teatru f' Malta jinsab għaddej mill- akbar kriżi tiegħu minħabba n- nuqqas ta' skripts u drammaturgi ġodda . Min- naħa l- oħra , kif ħareġ ukoll mid- diskussjoni li qamet waqt il- konferenza aktar riċenti dwar it- teatru politiku , jidher li hemm interess li dejjem qiegħed jikber f' espressjoni teatrali alternattiva . Skond Mifsud , f' dan il- ktieb , Frank Camilleri " jagħtina x' nifhmu li t- tendenzi anti - test u anti - awtur tat- teatru ta' riċerka ħafna drabi jsarrfu f' kitba ta' testi differenti , fejn huwa l- ġisem stess ta' l- attur jew l- attriċi li jinbidel f' test minnu nnifsu . " Marco Galea , illum meqjus bħala l- istoriku ewlieni tat- teatru f' Malta , jinnota li fl- istaġun 1996 - 97 reġa' ma ttella' ebda dramm ġdid Malti fit- teatru nazzjonali tagħna , it- Teatru Manoel . Kif jgħid it- titlu ta' l- intervent tiegħu , għal Galea il- kitba għat- teatru Malti hija " storja ta' pannu u qara' aħmar . " Fil- kontribut tiegħu dwar " Ansjetà u Anestesija fil- Labirinti tat- Teatrin : Diskors dwar Demel u Drammi , " Oreste Calleja jsostni li minkejja li għaddew tletin sena mill- Indipendenza , il- kultura f' Malta għadha f' limbu . " Ħriġna mit- Tielet Dinja imma ħallejna l- kultura zzappap warajna . Għax kultura bla teatru – bla teatru indiġenu , teatru intimu u proprju – hija kultura mmankata , sottożviluppata u retrograda . " Jekk ma jkunx hemm tiġdid fil- kitba għall- palk Malti , Calleja jistaqsi : " X' mostru nistennew li joħroġ mil- labirint – x' għaġeb jista' jitwieled – jekk ħlief nitqaħħbu fis- sodda ta' palk barrani ma nagħmlux ? " Il- Kitba Teatrali f' Malta : Hemm Xi Kriżi ? ( Malta University Press , 1998 , ¤ 2 pp 85 ) fih ukoll kitbiet ta' Vicki Ann Cremona ( Premessa teorika ) , Ġorġ Peresso ( ir- radjudramm ) , Lino Grech ( it- teledramm ) , Charles Clews ( it- teatru komiku ) , Martin Gauci ( id- dramm tal- passjoni ) , George Cassola ( it- traduzzjoni ) , u Ġużè Diacono ( riflessjonijiet ta' drammaturgu ewlieni ) . Bil- qari ta' dan il- volum , id- diskussjoni tkompli u forsi nibdew naħsbu biex noħorġu minn ġos- sodda li mhix tagħna .